РЕШЕНИЕ НА СЪВЕТА
от 13 юли 2009 година
за изменение на Решение 2009/290/ЕО за предоставяне на средносрочна финансова помощ от Общността на Латвия
(2009/592/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 332/2002 на Съвета от 18 февруари 2002 г. за установяване на механизъм, осигуряващ средносрочна финансова подкрепа за платежния баланс на държавите-членки (1), и по-специално член 5, втора алинея във връзка с член 8 от него,
като взе предвид препоръката на Комисията, направена след консултация с Икономическия и финансов комитет (ИФК),
като има предвид, че:
(1)
С Решение 2009/289/ЕО (2) Съветът реши да предостави взаимна помощ на Латвия. С Решение 2009/290/ЕО (3) Съветът реши да предостави средносрочна финансова помощ на Латвия.
(2)
Мащабът и интензивността на финансовата криза, която засяга Латвия, изискват преразглеждане на свързаните с икономическата политика условия, предвидени във връзка с изплащането на траншовете на финансовата помощ от Общността, за да бъдат отчетени фискалните последици, предизвикани от значителното намаление на БВП.
(3)
Следователно Решение 2009/290/ЕО следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Решение 2009/290/ЕО се изменя, както следва:
1.
В член 3, параграф 5 буква а) се заменя със следното:
„а)
изпълнение на ясно определена средносрочна фискална програма с цел намаляване на дефицита на консолидирания държавен бюджет под референтната стойност, посочена в Договора, от 3 % от БВП в срок и по план за консолидация, които са в съответствие с препоръката(ите) на Съвета до Латвия, приета(и) в рамките на процедурата при прекомерен дефицит;“;
2.
В член 3, параграф 5, буква б) се заменя със следното:
„б)
изпълнение на бюджета за 2009 г. и приемане на бюджет за 2010 г. с устойчиви мерки, които са в съответствие с плана за консолидация;“.
Член 2
Адресат на настоящото решение е Република Латвия.
Член 3
Настоящото решение се публикува в Официален вестник на Европейския съюз.
Съставено в Брюксел на 13 юли 2009 година.